b'\n_START_ARTICLE_\n\xc5\xa0tajerc\n_START_PARAGRAPH_\n\xc5\xa0tajerc je bil slovenski \xc4\x8dasnik, ki je izhajal med letoma 1900 in 1918. Spo\xc4\x8detka je izhajal vsak drugi petek, po letu 1907 pa vsak petek. Sede\xc5\xbe \xc4\x8dasnika je bil na Ptuju. Prvi urednik je bil Fr. Shrei, sledili so mu Josip Kelbi\xc4\x8d, Josip Pauko, Michael Bayer, Friedrich Wesiag, Janez Dreven\xc5\xa1ek in Maks Heller. Leta 1907 jih je nadomestil Karel Linhart. V \xc4\x8dasu njegovega izhajanja se je enkrat, leta 1905, spremenil tudi format \xc4\x8dasnika._NEWLINE_Predstavljal je glasilo \xc5\xa1tajerske stranke \xc5\xa0tajerc-Partei. Od leta 1907 je bila znana kot Napredna stranka. Bila je zelo dejavna na podro\xc4\x8dju vpra\xc5\xa1anj naroda, \xc4\x8deprav nikoli kaj prida uspe\xc5\xa1na. \xc5\xa0irila je ideje t. i. \xc5\xa1tajercijanstva, kar je pomenilo iskanje sprave med me\xc5\xa1\xc4\x8danom in kmetom, torej Nemcem in Slovencem. Kmete je sku\xc5\xa1al v njihovem jeziku, sloven\xc5\xa1\xc4\x8dini, odtegniti od \xc5\xbeelje po nacionalizmu in pridru\xc5\xbeevanju slovenskim narodnim strankam. Ost svoje kritike so obrnili tudi proti ju\xc5\xbenoslovanskemu panslavizmu. Naklada \xc4\x8dasnika je bila dokaj velika in sicer 15000 izvodov._NEWLINE_\xc5\xa0tajerc predstavlja pomemben mejnik slovenske zgodovine in hkrati izvrsten vir za preu\xc4\x8devanje krajevne zgodovine. Na portalu Digitalne knji\xc5\xbenice Slovenije je dostopen skoraj v celoti. Zanimivo je branje tudi zato, ker omogo\xc4\x8da vpogled v ideje politi\xc4\x8dne struje, ki ni dosegala ve\xc4\x8djih podvigov. Stranka \xc5\xa0tajerc-Partei v letih 1907 in 1911 namre\xc4\x8d ni bila uspe\xc5\xa1na na volitvah.'